<p class="text-align-justify">A Fertő-Hanság Nemzeti Park Igazgatóságunk a vele összefüggő ausztriai nemzeti parkkal együtt 1991 óta az IUCN (Nemzetközi Természetvédelmi Unió) által elismert, védelmi zónák szerint kezelt terület, melynek magterülete a legnyugatibb eurázsiai sztyepptó, a Fertő. Kiemelkedően értékes növény- és állatvilága miatt 1977-óta a Fertő-tó hazai része tájvédelmi körzeti rangot kapott.</p><p class="text-align-justify">1979-ben Bioszféra Rezervátummá nyilvánították, 1989-óta ramsari terület, tehát a vizes élőhelyekről szóló Ramsari- egyezmény egyik kiemelt objektuma. Nemzetközi elismertségét bizonyítja, hogy az egész Fertő-táj, szívében a magyar és osztrák nemzeti parkokkal, s a part-menti településekkel körülölelve 2021-ben UNESCO Világörökség rangot kapott.</p><p class="text-align-justify">Ezt a csodálatos magyar tájat természetvédelmi szempontból felügyelő, gondozó-kezelő, kutató, a környezeti nevelés elvei szerint oktatással és bemutatással feltáró intézmény a mi Igazgatóságunk.</p><p class="text-align-justify">Igazgatóságunk látja el a Pannonhalmi Tájvédelmi Körzetben is a természetvédelmi feladatokat, ahol a táj legnagyobb kulturális értékeként a szintén világörökség rangot elnyert Bencés Főapátság magaslik.</p><p class="text-align-justify">A Szigetközi Tájvédelmi Körzetben a Duna megmaradt ártéri-hullámtéri élővilágának megmentéséért is folynak munkálatok, s különös természeti-táji értékként a Soproni Tájvédelmi Körzet kezelése is a tevékenységünk körébe tartozik.</p><p class="text-align-justify">A Fertő-Hanság Nemzeti Park számos érdekes látnivalót és programot kínál. Bemutató helyein – Kócsagvár, Lászlómajor Bemutató Majorság, Hanság Élővilága Kiállítás, Csapody István Természetiskola, Csárda Természetvédelmi Központ – megismerhetjük a Fertő és térsége természeti értékeit, kulturális hagyományait, az itt élők hajdani életmódját. A nemzeti park 7 tanösvényén változatos tájakat fedezhetünk fel az erdőktől a szikes pusztákon át a nádasok titokzatos világáig. De akár kenutúrán, vezetett gyalogos vagy kerékpáros túrán, vagy lovaskocsin is bejárhatjuk e csodálatos vidéket.</p>