<p>A Magyar Kerékpárosklub Soproni Területi Szervezete, ismertebb nevén a <em>Bringázz Sopron Egyesület</em> 2010 óta dolgozik a kerékpározás népszerűsítéséért Sopronban és környékén. A szervezet célja, hogy minél többen ismerjék meg a kerékpározás előnyeit, és aktívan támogassák a fenntartható közlekedési formák térnyerését. Az elmúlt közel másfél évtized során számos eseményt szerveztek, például kerékpártúrákat, demonstrációkat, bringás reggeliket, közösségi esteket, szemétszedéseket és jótékonysági akciókat. Kiemelt figyelmet fordítanak az edukációra: óvodákban és iskolákban tartottak előadásokat a mobilitás, a KRESZ és a balesetvédelem témájában. A kerékpáros közlekedés fejlesztése érdekében együttműködnek a döntéshozókkal és a rendőrséggel, szakmai tanácsokkal támogatva a kerékpáros infrastruktúra fejlesztését, valamint a szabályos közlekedés népszerűsítését.</p>