<p>A GYSEV Zrt. nemcsak egy vasúttársaság, hanem a környezettudatos közlekedés és a fenntartható megoldások elkötelezett támogatója. A vasút gyors, kényelmes, biztonságos és az egyik legzöldebb közlekedési forma. A fenntarthatóság nem csupán egy eszme, hanem lehetőség, amelyet mindennap megvalósíthatunk. Hisszük, hogy a változás a Ti döntéseitekkel kezdődik!</p><p>A<em> Játssz ÖKOsan</em>! egy olyan izgalmas online kvízjáték, amely során nem csupán a tudásod gyarapíthatod, de kreatív módon fedezheted fel, hogyan tehetsz a saját környezetedért. Hozzáértő partnereink támogatásával célunk, hogy segítsünk tudatosabbá válni ökológiai kérdésekben, támogassuk környezettudatos gondolkodásotokat, megmutassuk Nektek a minket körülvevő értékeket.</p><p><strong>A játék menete:</strong></p><p>A játék 2025. február 1-jén indul és 2025. június 30-ig tart, öt fordulón keresztül, havonta új kérdéssorral vár titeket. Öt különböző fenntarthatósági témakört járunk körül az 5 hónap során:</p><ul><li>zöld-szemlélet a felsőoktatásban,</li><li>fenntartható étkezés és vidékfejlesztés,</li><li>fenntartható mobilitás,</li><li>fenntartható turizmus,</li><li>természetvédelem, természeti értékek.</li></ul><p>Az aktuális kvízek minden hónap első napjától lesznek elérhetőek, és legkésőbb a hónap utolsó napjáig kell azokat kitölteni. Az érdeklődő 9–12. osztályos (14. életévét betöltött) középiskolás diákok egyénileg vagy osztályukkal közösen regisztrálhatnak. Az egyéni regisztráció szülői hozzájáruláshoz kötött, osztályok esetében pedig a pedagógus végezheti el a jelentkezést. A játékhoz menet közben is lehet csatlakozni, így azok is bekapcsolódhatnak, akik a korábbi forduló(k)ról lemaradtak. A később csatlakozók a már lezárt hónapok feladatlapjait utólag kitölthetik és beküldhetik, így a főnyereményekért ők is versenyezhetnek, viszont a regisztrációt megelőző hónapok publikált részeredményeihez teljesítményük nem adódik hozzá. A játék során nem csupán az egyes kérdésekre adott jó válaszok, de az azok feltöltésére fordított idő is számít. Az azonos pontszámot elérő játékosok közül a gyorsabb kerül ki győztesen.&nbsp;</p><p><strong>Nyeremények:</strong></p><p>A játék során természetesen nem csupán tudást nyerhettek, hanem értékes díjakat is! A legjobb teljesítményt nyújtó egyéni játékosokat és osztályokat - mind az egyes fordulók végén havonta, mind a játék végén - értékes ajándékokkal jutalmazzuk.</p><p><strong>Fordulónkénti rangsorolás és díjazás</strong></p><p>Minden egyes kvízforduló után a legmagasabb pontszámot elérő egyéni játékost és osztályt díjazzuk. Ha több résztvevő ugyanazt a pontszámot éri el, akkor a gyorsabb válaszadó nyer. Az eredményeket a honlap „Eredmények” menüpontjában közzétesszük, így mindig nyomon követheted a saját vagy osztályod helyezését.</p><table><tbody><tr><td><p class="text-align-center"><strong>Forduló</strong></p></td><td><p class="text-align-center"><strong>Egyéni nyeremények</strong></p></td><td><p class="text-align-center"><strong>Osztály nyeremények</strong></p></td></tr><tr><td><strong>1. forduló - Soproni Egyetem</strong></td><td>Ajándékcsomag a Soproni Egyetem merch termékeiből.</td><td>Vezetett séta a botanikus kertben, süti és üdítő a Botanika kávézóban.</td></tr><tr><td><strong>2. forduló - Alpokalja-Fertő-táj Vidékfejlesztési Egyesület</strong></td><td>2 fős csokoládéműhely látogatás a Harrer Csokoládéműhely és Cukrászdában, kóstolóval.</td><td>Egynapos osztálytúra túravezetővel az Alpokalja-Fertő-Táj térségben.</td></tr><tr><td><strong>3. forduló - Bringázz Sopron Egyesület, GYSEV Zrt.</strong></td><td>András, a gőzmozdony vezetése és egy vasúti termékekből álló ajándékcsomag.<br>&nbsp;</td><td>Kerékpáros élménynap: Fertő-parti vezetett kerékpáros túra az osztálynak.</td></tr><tr><td><strong>4. forduló – Őrségi Nemzeti Park</strong></td><td>Családi belépő a Látogatóközpontba és egy meghirdetett túrán való részvétel egy család számára, valamint Őrségi ajándékcsomag.</td><td>Őrségi túra (max. 4 órás időtartam) szakvezetéssel egybekötve, előre egyeztetett időpontban és helyszínen, valamint egy Gazdálkodj Természetesen társasjáték.</td></tr><tr><td><strong>5. forduló – Fertő-Hanság Nemzeti Park</strong></td><td>Hanyi szafari túra 1 fő részére.&nbsp;</td><td>Madarászat a Fertő-tó környékén.</td></tr></tbody></table><p><strong>Összesített rangsorolás és díjazás</strong></p><p>A játéksorozat végén, az 5 forduló után, a legjobb eredményt elért három egyéni játékos és osztály kerül díjazásra, összesített pontszámuk alapján. Ha többen is ugyanazt a pontszámot érik el, akkor a gyorsabb kitöltési idő dönt. Az összesített rangsorolásba csak azok a résztvevők kerülhetnek bele, akik mind az 5 forduló kérdéseit kitöltötték és beküldték.</p><table border="1" cellspacing="0" cellpadding="0"><tbody><tr><td style="width:20%;">&nbsp;</td><td style="width:50%;"><p class="text-align-center"><strong>Egyéni játékos</strong></p></td><td><p class="text-align-center"><strong>Osztály</strong></p></td></tr><tr><td><strong>1. helyezett</strong></td><td>Értékes kerékpár és utazás a mozdony-vezetőálláson, másodpilótaként.</td><td>Bulivonat meglepetés DJ-vel és egy napos barangolás a Soproni Hegységben.</td></tr><tr><td><strong>2. helyezett</strong></td><td>Utazás a mozdony-vezetőálláson, másodpilótaként és kenu túra 1 fő részére.</td><td>Bulivonat meglepetés DJ-vel és látogatás a Lászlómajor Látogatóközpontban.</td></tr><tr><td><strong>3. helyezett</strong></td><td>Utazás a mozdony-vezetőálláson, másodpilótaként és madarászat a Fertő tó környékén 1 fő részére.</td><td>Bulivonat meglepetés DJ-vel.</td></tr></tbody></table><p>Sok sikert kívánunk mindenkinek a játékhoz! Fedezzétek fel velünk a fenntarthatóság izgalmas világát – játsszatok ÖKOsan!</p><p><em>A Játssz ÖKOsan! csapata.</em></p>