<h2 align="left">​A MAGYAR KERÉKPÁROSKLUB CÉLJA</h2><p align="left">A Magyar Kerékpárosklub 2002 óta dolgozik a kerékpározás fejlődéséért, mára több mint 2000 tagja és 18 területi szervezete van. Célunk, hogy bárki közlekedhessen biciklivel: biztonságban érezze magát, aki még nem bringázik, és kényelmesebben tekerhessenek, akik már mindenhová így járnak. Szakértőink és helyi csoportjaink bringázható utakért és új kerékpártárolókért küzdenek, biciklibarát KRESZ-t, kerékpározást segítő jogszabályi környezetet szeretnénk, kampányokkal és rendezvényekkel népszerűsítjük és oktatjuk a bringás közlekedést. Független, szakmai szervezetként partneri munkára törekszünk minden, a kerékpározást alakító szereplővel, de ha kell, demonstrációkon adunk súlyt a bringázható Magyarország fontosságának.<br><br><strong>A kerékpár és a fenntartható mobilitás</strong></p><p align="left">A kerékpár kiemelkedően fontos szerepet játszik a fenntartható mobilitásban, mivel környezetbarát, energiahatékony, és társadalmi előnyöket is nyújt. A kerékpár használata során nincs károsanyag-kibocsátás, így hozzájárul a levegőminőség javításához és az üvegházhatású gázok csökkentéséhez. Ez különösen fontos a klímaváltozás elleni küzdelemben. A kerékpár csökkenti a közlekedési torlódásokat és a parkolóhelyek iránti igényt. Ezáltal segít élhetőbb, zöldebb városi környezetet teremteni.&nbsp; A kerékpár tehát nem csupán egy egyszerű közlekedési eszköz, hanem a fenntartható mobilitás egyik alapköve, amely hozzájárul a tisztább, egészségesebb és élhetőbb világ megteremtéséhez.</p><p align="left"><strong>Bringázz Sopron</strong></p><p align="left">A Magyar Kerékpárosklub Soproni Területi Szervezete 2010-ben alakult, azzal a nem titkolt céllal, hogy Sopronban is egyre több ember ismerhesse fel a kerékpár jótékony hatásait. Az évek során aztán felvettük a „Bringázz Sopron” nevet, amivel kicsit közelebb tudtuk hozni a szervezetet a helyiekhez. Az elmúlt közel 15 évben megszámlálhatatlan eseményt szerveztünk. Többek között tartottunk kerékpártúrákat és kerékpáros demonstrációkat, évente kétszer bringás reggelit, közösségi esteket, szemétszedést, jótékonysági akciókat. Kapcsolatban állunk a döntéshozókkal, szívesen segítünk szakmai szempontok alapján a kerékpáros infrastruktúra fejlesztésében. Megalakulásunk óta fontos szerepet játszik a szervezet életében az edukáció, ennek keretében óvodától a középiskoláig több tucatszor tartottunk a fiataloknak előadást a mobilitásról, a KRESZ-ről, a kerékpárról és a balesetvédelemről. Szintén a fontos együttműködésekhez tartozik a rendőrséggel való munka, aminek keretein belül közösen hívtuk fel a kerékpárosok figyelmét a szabályos közlekedésre.</p>