<h2>1. A játék leírása</h2><p>A Játssz ÖKOsan! egy online játék, melyet a Győr-Sopron-Ebenfurti Vasút Zártkörűen Működő Részvénytársaság (GYSEV Zrt.) hirdet meg és bonyolít le.</p><p>A több hónapon át tartó online kvízjáték lebonyolításának a célja, hogy a résztvevők a havi feladatlapok kitöltésén keresztül növeljék az ökológiai tudatosságukat, fejlesszék a környezettudatos gondolkodásukat, megismerjék a Nyugat-Dunántúl értékeit.</p><h2>2. A játék szervezője és együttműködő partnerei</h2><p>A játék a GYSEV Zrt. szervezésében, közreműködő szervezetekkel – Alpokalja-Fertő-táj Vidékfejlesztési Egyesület, Őrségi Nemzeti Park, Bringázz Sopron Egyesület, Fertő-Hanság Nemzeti Park, Soproni Egyetem – együttműködésben valósul meg.</p><p>A Játssz ÖKOsan! online kvízjátékot a GYSEV Zrt. (9400 Sopron, Mátyás király utca 19.) szervezi és bonyolítja le (továbbiakban: Szervező). A játék hivatalos honlapja a <a href="http://egyuttzoldebb.gysev.hu">egyuttzoldebb.gysev.hu</a>&nbsp; (továbbiakban: honlap). A játék nyelve: magyar.</p><h2>3. A játék időzítése</h2><p>A „Játssz ÖKOsan!” kampány és kvízsorozat 2025. február 1-jén indul. A kvízek havonta, minden hónap 1-jén kerülnek feltöltésre, így a résztvevők mindig a tárgyhó első napjától érhetik el az aktuális fordulót, amit a hónap utolsó napjáig kell kitölteniük és beküldeniük. Az 5 fordulós sorozat 2025. június 30-ig tart.</p><h2>4. A játékban való részvétel feltételei</h2><p>A „Játssz ÖKOsan!” kvízjátékon a középiskolás diákok indulhatnak, akik egyénileg vagy iskolai osztályokként regisztrálhatnak. A részvétel kizárólag magyar állampolgárságú, magyar anyanyelvű, 9-12. osztályos (14. életévét betöltött) diákok számára lehetséges. A játékban történő részvételhez a honlapon történő regisztráció szükséges, melynek részletes leírását a játékszabályzat 6. pontja tartalmazza.</p><p>A játékban kizárólag az a személy vagy osztály vehet részt, aki vagy amely az adatkezelési tájékoztatót megismerte.&nbsp; Egyéni regisztráció esetén a regisztráció kizárólag szülői beleegyezést követően válik érvényessé, míg osztályok nevében csak a 18. életévét betöltött, nagykorú személy (pl. pedagógus) regisztrálhat. Emellett a játékban résztvevők regisztrációjuk során kötelesek tudomásul venni és elfogadni a játék hivatalos játékszabályzatát, és vállalniuk kell, hogy a játékban ezen dokumentumban foglaltak szerint vesznek részt.</p><h2>5. A játék menete</h2><p>A Játssz ÖKOsan! játék kérdései a fenntarthatóság és a környezetvédelem témakörét ölelik fel, melyek között szerepel a fenntartható közlekedés, étkezés, turizmus, oktatás és természetvédelem. A játék 5 online fordulóból áll, melyek 5 hónapon keresztül, havonta kerülnek meghirdetésre.&nbsp;A kvízsorozatban havonta új feladatsor kerül feltöltésre. Egy adott témához tartozó kérdéssor egy egyéni felhasználó vagy iskolai osztály által kizárólag egy alkalommal tölthető ki, a feladatsorok többszöri kitöltésére lehetőség nincs.</p><p>A kvízjátékhoz az utólagos csatlakozás lehetősége biztosított. A</p><p><strong>6. Regisztráció, bejelentkezés és a regisztráció törlése</strong></p><p>A játékban történő részvételhez a felhasználóknak regisztrálniuk kell. A regisztráció kétféle módon történhet: egyéni játékosként, illetve osztályként.</p><p>Egy résztvevő – mind egyéni, mind osztály esetén – kizárólag egy regisztrációt végezhet el. A résztvevő a regisztráció után a felhasználói fiókba történő bejelentkezéssel vehet részt a havi kvízeken. A bejelentkezéshez a regisztráció során megadott felhasználónevet és jelszót kell alkalmazni.</p><p>Egy e-mail címhez csak egy regisztráció köthető, függetlenül attól, hogy egyéni játékosról vagy osztályról van szó.</p><p>A felhasználók számára regisztrációjuk törlésének lehetősége is biztosított. A regisztráció törlését a felhasználónak az egyuttzoldebb@gysev.hu e-mail címen kell kérnie, mely kérésnek a szervező köteles eleget tenni. A törlést követően az összes, az adott felhasználóhoz tartozó adat véglegesen eltávolításra kerül a rendszerből. A regisztráció törlése végleges, így a felhasználók elveszítik a hozzáférést a játékhoz, valamint az addig elért eredményeik is törlődnek.</p><p>Abban az esetben, ha a felhasználó nem él a regisztráció törlésének lehetőségével a játék ideje alatt, akkor a rendszer a felhasználó adatait az általános elévülési idő végén automatikusan törli.</p><p><strong>6.1. Egyéni regisztráció</strong></p><p>Egyéni regisztráció során a felhasználó egyéni fiókot hoz létre az alábbi adatokkal:</p><ul><li>Felhasználónév</li><li>Szülő e-mail címe</li><li>Saját e-mail cím</li><li>Jelszó</li></ul><p>A regisztráció elküldését követően a megadott saját e-mail címre egy automatikus visszaigazoló e-mail érkezik a regisztrációs igény rögzítéséről. 18 év alatti jelentkező esetén ezzel egyidejűleg a szülő e-mail címére is kiküldésre kerül egy megerősítő e-mail. A szülőnek ebben az e-mailben kell beleegyeznie, hogy kiskorú gyermeke részt vehet a játékban. A szülői beleegyező e-mail beérkezését követően élesedik gyermek regisztrációja.&nbsp; A szülő megerősítő e-mailje nélkül a regisztráció nem fejeződik be, és a játékban való részvétel nem lehetséges.</p><p><strong>6.2 Osztályregisztráció</strong></p><p>Osztályokat csak a 18. életévét betöltött, nagykorú személy (pl. pedagógus) regisztrálhat (továbbiakban Kontakt személy). Osztályregisztráció során az alábbi adatok megadása szükséges:</p><ul><li>Csapatnév (felhasználónév)</li><li>Iskola neve</li><li>Évfolyam és osztály</li><li>Kontakt személy e-mail címe</li><li>Jelszó</li></ul><p><strong>7. A játékra való felkészülés</strong></p><p>A játékot a fenntarthatóság témakörében érintett társszervezetekkel együttműködésben hirdetjük meg. Az eredményes felkészüléshez a Szervező és a társszervezetek weboldalait ajánljuk:</p><ul><li><a href="https://www2.gysev.hu/ugyfelszolgalat/zold-kozlekedes">https://www2.gysev.hu/ugyfelszolgalat/zold-kozlekedes</a></li><li><a href="https://alpokaljafertotaj.hu/">https://alpokaljafertotaj.hu/</a></li><li><a href="https://orseginemzetipark.hu/">https://orseginemzetipark.hu/</a></li><li><a href="https://bringazzsopron.hu/">https://bringazzsopron.hu/</a></li><li><a href="https://www2.gysev.hu/szabalyzatok/adatvedelmi-iranyelvek">https://www2.gysev.hu/szabalyzatok/adatvedelmi-iranyelvek</a></li></ul><p><strong>8. Játékszabályok</strong></p><p><strong>8.1 Kategóriák kezelése</strong></p><p>A játékban két fő kategóriában lehet részt venni: az egyéni kategóriában és az iskolai osztály kategóriában, azaz a résztvevők egyénileg vagy osztályként indulhatnak.<br>Az egyéni és osztály kategóra-eredményeket a Szervező teljesen elkülönítve kezeli, a kiértékelés kategóriánként külön-külön történik.</p><p><strong>8.2 Pontszámítás és időzítés</strong></p><p>Adott témához tartozó kvízkérdések megválaszolása egymás után, sorrendben történik, a kérdések között nincs lehetőség visszalépésre vagy kihagyásra. A felhasználók csak akkor léphetnek tovább a következő kérdésre, ha az aktuális kérdést megválaszolták.</p><p>Minden kérdés helyes megválaszolásáért pont jár, a kérdéssor végén pedig megjelenik az elért eredmény százalékos formában.</p><p>A kvíz kitöltését egy időmérő kíséri, amely rögzíti a feladatsor megoldásra fordított időt. Egy kérdéssor kitöltésére legfeljebb 120 perc áll rendelkezésre. Amennyiben a megadott időkeret lejár, a kvíz automatikusan lezárul, és a befejezetlen feladatlap érvénytelennek minősül. Abban az esetben, ha pontazonosság alakul ki, a teljesítéshez szükséges idő határozza meg az eredmény sorrendjét.</p><p><strong>8.3 Rangsorolás és nyeremények</strong></p><p><strong>8.3.1 Fordulónkénti rangsorolás, díjazás</strong></p><p>A Szervező a kvízjáték egyes fordulóinak eredményeit a honlapon közzéteszi.</p><p>A Szervező az adott forduló legmagasabb pontszámát elérő (pontegyezőség esetén a legalacsonyabb kitöltési idővel rendelkező) egyéni játékosát, illetve osztályát jutalmazza.</p><p><strong>8.3.2 Összesített rangsorolás, díjazás</strong></p><p>A Szervező az eredményeket mindkét kategória esetén az 5 forduló után, összesített pontszám alapján rangsorolja, és a játéksorozat végén az 5 online forduló valamennyi feladatsorát hiánytalanul kitöltő résztvevője közül a három, sorrendben legmagasabb pontszámot elérő egyéni játékost/osztályt (pontegyezőség esetén az összesített legalacsonyabb kitöltési idővel rendelkező játékost/osztályt) díjazza.&nbsp; &nbsp;</p><p><a name="_Hlk181783924">A kvízek eredményeit a játékosok minden forduló után láthatják, így követhetik saját helyezésüket a rangsorban.</a></p><p>Az összesített rangsorolásban kizárólag azok a játékosok vehetnek részt, akik mind az 5 forduló kvízfeladatát megoldották, beküldték.</p><p>A nyertes egyéni játékosok és osztályok értékes nyereményben részesülnek, amelyek kategóriánként külön kerülnek kiosztásra. A nyeremények készpénzre nem válthatók, másra át nem ruházhatók.</p><p><strong>9. A nyeremények átvételére vonatkozó szabályok</strong></p><p>A nyertest a Szervező a regisztráció során megadott saját e-mail címén keresztül értesíti, melyben egy egyedileg generált voucher-t küld számára. A nyeremény átvétele kizárólag személyesen lehetséges, amely során a nyertes a számára megküldött voucher bemutatásával, valamint fényképes, személyazonosításra alklamas igazolványával azonosítja magát.</p><p>A nyeremények átvételének kizárólagos helye: H-9400, Sopron, Mátyás király u. 19. A nyeremények átvételére munkanapokon, 08:00-16:00 időszakban van lehetőség, előre egyeztetett időpontban.</p><p>A kvízek lezárását követő 5 munkanapon belül megtörténik a nyertesek kiértesítése. A nyeremény átvétele a kiértesítést követő 10 munkanapon belül, előre egyeztetett időpontban történik. Amennyiben a nyertes a kiértesítést követő 10 munkanapon belül nem jelentkezik és/vagy nem kíván élni az átvétel lehetőségével, úgy a pontszámok alapján felállított rangsorban soron követő egyéni játékos vagy osztály kerül kiértesítésre.</p><p>Amennyiben a nyertes felhasználó nevével és címével egynél több regisztráció történt (akár elgépeléssel), az azonnali kizárást von maga után, és a rangsorban soron következő egyéni játékos vagy osztály kerül kiértesítésre.</p><p><strong>10. Egyéb rendelkezések</strong></p><p>A játék tisztaságának biztosítása és a felmerülő kérdések kezelése a GYSEV Zrt. Szolgáltatásfejlesztés, értékesítés és marketing szakterületének illetékességi körébe tartozik.</p><p>A Játékos a jelen Szabályzattal, illetve annak értelmezésével kapcsolatos bármely kérdésben a Szervező döntését fogadja el irányadónak.</p><p>A Játssz ÖKOsan játékra regisztrált egyéni játékosok és iskolai osztályok, valamint a regisztráció során megadott e-mail címek valódisága a játékosok felelőssége, az ebből fakadó problémákért Szervezőt nem terheli semmilyen felelősség.&nbsp;A Szervező nem vállal felelősséget a Játékost ért olyan károkért, kellemetlenségekért, amelyek abból adódtak, hogy a Játékos nem a kellő körültekintéssel járt el, valótlan, pontatlan adatokat adott meg, vagy a megadott adatok alapján nem volt elérhető.</p><p>A játékkal kapcsolatos kérdéseket a Szervező az&nbsp;<a href="mailto:egyuttzoldebb@gysev.hu">egyuttzoldebb@gysev.hu</a>&nbsp;e-mail címen fogadja, és 5 munkanapon belül megválaszolja.</p><p>A Szervező kizárja felelősségét a honlap és a Játssz ÖKOsan! kvízfelületének rajta kívül álló okokból történő meghiúsulásáért, illetve meghibásodásáért, ugyanakkor haladéktalanul megtesz minden szükséges intézkedést annak érdekében, hogy a hiba okát mielőbb feltárja, illetve megszüntesse.</p><p>A Szervező kizárja felelősségét minden, a honlap szerverét ért külső támadások esetére, valamint kizár minden kártalanítási, kártérítési igényt a játék során, a játék esetleges hibáiból, hiányosságaiból, hibás működéséből eredő vagy ahhoz kapcsolódó költségekért, károkért, veszteségekért.</p><p>A Szervező nem tartozik felelősséggel az informatikai eszközök rendelkezésre állásáért és működéséért, illetve harmadik személyek tevékenységéért.</p><p>A Szervező nem tartozik felelősséggel az online felületek helytelen működéséért, amely tőle független okra vezethető vissza, így különösképpen: az online felületet működtető kiszolgáló hibája vagy elérhetetlensége, az internet-hálózathoz való csatlakozás hiánya, a gerinchálózat működési zavarai, az internetes felülethez, vagy annak egy részéhez történő csatlakozás sikertelensége.</p><p>Jelen szabályzat bárminemű megsértése – akár a nyeremény átvételét követően is – a játékból való kizárás következményét és esetleges jogi lépések megtételét vonja maga után. A szabályzat megszegésével a Szervezőnek okozott kárért a játékos teljes körű felelősséget vállal.</p><p>A Szervező fenntartja magának a jogot arra, hogy amennyiben valamely egyéni játékos vagy osztály részéről bármilyen (pl. számítógépes) manipulációt, illetve a játék szellemiségével bármilyen módon összeférhetetlen vagy azt sértő magatartást tapasztal, vagy ennek megalapozott gyanúja felmerül, úgy a résztvevőt azonnali hatállyal kizárja a játékból. A Szervező döntése a játékból való kizárás kérdésében végleges és nem vitatható.</p><p>A nyertes egyéni játékos vagy osztály tudomásul veszi és elfogadja, hogy a szervező a nevet, a nyeremény átadásáról készült fényképfelvételt, valamint a helyezés tényét – a&nbsp;GYSEV Zrt. „Adatkezelési tájékoztató - GYSEV érdekében készített kép-, videó- és hangfelvétel adatkezeléséről” című dokumentumában foglaltak&nbsp;szerint (Elérhető:&nbsp;<a href="https://www2.gysev.hu/sites/default/files/media/documents/adatkezelesitajekoztato_-_gysev_erdekeben_keszitett_kep-_video-_es_hangfelv._adatkezeleserol.pdf">adatkezelesitajekoztato_-_gysev_erdekeben_keszitett_kep-_video-_es_hangfelv._adatkezeleserol.pdf</a>) – közzé teheti a weboldalán.</p><p>A Szervező a résztvevők adatait kizárólag a játék időtartama alatt, a játék sikeres lebonyolításának céljából használja fel. A játék lezárultát követően azokat 5 évig megőrzi, annak lejártával pedig visszaállíthatatlan módon automatikusan törli a rendszerből. A játék végét követően bármilyen jellegű reklamációra 30 napig van lehetőség. A játék során az együttműködő partnerek által felajánlott nyereményekre vonatkozó reklamációkat az érintett partnernél kell benyújtani. A nyereményekkel kapcsolatos kérdések vagy problémák esetén a Szervező nem vállal felelősséget, ezek ügyintézése a nyereményt biztosító partner illetékességi körébe tartozik.</p><p>A Szervező fenntartja magának a jogot jelen szabályzat módosítására, illetve kiegészítésére. A módosításokról a résztvevők a honlapon értesülhetnek,&nbsp;a módosítások csak a közzétételt követően hatályosak.</p><p>A Játékszabályban nem szabályozott kérdésekben a Polgári Törvénykönyvről szóló 2013. évi V. törvény az Általános Adatvédelmi Rendelet (GDPR) és az információs önrendelkezési jogról és az információszabadságról szóló 2011. évi CXII. törvény vonatkozó §-ai irányadók.</p><p>Sopron, 2024. december 15.</p>