<p class="text-align-center"><strong>„Játssz ÖKOsan!”</strong></p><p class="text-align-center"><strong>JÁTÉKSZABÁLYZAT</strong></p><h2>1. A játék leírása</h2><p>A Játssz ÖKOsan! kampány egy fenntarthatósági és környezetvédelmi tudatosságra építő online játék, melyet a Győr-Sopron-Ebenfurti Vasút Zártkörűen Működő Részvénytársaság hirdet meg és bonyolít le.</p><p>A GYSEV Zrt. kampányának, azaz a több hónapon át tartó online kvízjáték lebonyolításának a célja, hogy a résztvevők rendszeres kvízek kitöltésén keresztül növeljék az ökológiai tudatosságukat, fejlesszék a környezettudatos gondolkodásukat.</p><h2><strong>2. A játék szervezője, együttműködő partnerei</strong></h2><p>A játék a Győr-Sopron-Ebenfurti Vasút Zártkörűen Működő Részvénytársaság szervezésében, közreműködő szervezetekkel – Alpokalja-Fertő-táj Vidékfejlesztési Egyesület, Őrségi Nemzeti Park, Bringázz Sopron Egyesület, Fertő-Hanság Nemzeti Park, Soproni Egyetem – együttműködésben valósul meg.</p><p>A Játssz ÖKOsan! tudáspróbát a Győr-Sopron-Ebenfurti Vasút Zártkörűen Működő Részvénytársaság (9400 Sopron, Mátyás király utca 19.) szervezi és bonyolítja le (továbbiakban: Szervező). A játék hivatalos honlapja a <a href="http://www.jatsszokosan.gysev.hu">egyuttzoldebb.gysev.hu</a>&nbsp; (továbbiakban: honlap). A játék nyelve: magyar.</p><h2><strong>3. A játék időzítése</strong></h2><p>A „Játssz ÖKOsan!” kampány és kvízsorozat 2025. február 1-jén indul. A kvízek havonta, minden hónap 1-jén kerülnek feltöltésre, így a résztvevők mindig a tárgyhó első napjától érhetik el az aktuális fordulót. Az 5 fordulós sorozat 2025. június 30-ig tart.</p><h2><strong>4. A játékban való részvétel feltételei</strong></h2><p>A „Játssz ÖKOsan!” kvízjáték célcsoportja a középiskolás diákok, akik egyénileg vagy iskolai osztályokként regisztrálhatnak. A részvétel kizárólag magyar állampolgárságú, magyar anyanyelvű, 9-12. osztályos (14. életévét betöltött) diákok számára nyitott. A játékban történő részvételhez a honlapon történő regisztráció szükséges, melynek részletes leírását a játékszabályzat 6. pontja tartalmazza.</p><p>A játékban kizárólag az a személy vagy osztály vehet részt, aki vagy amely az adatkezelési tájékoztatót megismerte.&nbsp; Egyéni regisztráció esetén a regisztráció kizárólag szülői beleegyezést követően válik érvényessé, míg osztályokat csak a 18. életévét betöltött, nagykorú személy (pl. pedagógus) regisztrálhat. Emellett a játékban résztvevők regisztrációjuk során kötelesek tudomásul venni és elfogadni a játék hivatalos játékszabályzatát, és vállalniuk kell, hogy a játékban ezen dokumentumban foglaltak szerint vesznek részt.</p><h2><strong>5. A játék menete</strong></h2><p>A Játssz ÖKOsan! játék kérdései a fenntarthatóság és a környezetvédelem témakörét ölelik fel, melyek között szerepel a fenntartható közlekedés, az étkezés, a divat, a hulladékkezelés és az újrahasznosítás. A játék 5 online fordulóból áll, melyek 5 hónapon keresztül havonta kerülnek meghirdetésre.&nbsp;A kvízsorozatban havonta új feladatsor kerül feltöltésre. Egy adott témához tartozó kérdéssor egy egyéni felhasználó vagy iskolai osztály által kizárólag egy alkalommal tölthető ki, a feladatsorok többszöri kitöltésére lehetőség nincs.</p><p>A kvízjátékhoz az utólagos csatlakozás lehetősége biztosított.&nbsp;</p><h2><strong>6. Regisztráció, bejelentkezés és a regisztráció törlése</strong></h2><p>A játékban történő részvételhez a felhasználóknak regisztrálniuk kell. A regisztráció kétféle módon történhet: egyéni játékosként, illetve osztályként.&nbsp;</p><p>Egy résztvevő – mind egyéni, mind csoport esetén – kizárólag egy regisztrációt végezhet el. A résztvevő a regisztráció után a felhasználói fiókba történő bejelentkezéssel vehet részt a havi kvízeken. A bejelentkezéshez a regisztráció során megadott felhasználónevet és jelszót kell alkalmazni.</p><p>Egy e-mail címhez csak egy regisztráció köthető, függetlenül attól, hogy egyéni játékosról vagy osztályról van szó.</p><p>A felhasználók számára regisztrációjuk törlésének lehetősége is biztosított. A regisztráció törlését a felhasználónak az <a href="mailto:egyuttzoldebb@gysev.hu">egyuttzoldebb@gysev.hu</a> e-mail címen kell kérnie, mely kérésnek a szervező köteles eleget tenni. A törlést követően az összes, az adott felhasználóhoz tartozó adat véglegesen eltávolításra kerül a rendszerből - a regisztráció törlése végleges, így a felhasználók elveszítik a hozzáférést a játékhoz, valamint az eddig elért eredményeik is törlődnek.</p><p>Abban az esetben, ha a felhasználó nem él a regisztráció törlésénének lehetőségével a játék ideje alatt, akkor a rendszer a felhasználó adatait az általános elévülési idő végén automatikusan törli.</p><h3><strong>6.1. Egyéni regisztráció</strong></h3><p>Egyéni regisztráció során a felhasználó egyéni fiókot hoz létre az alábbi adatokkal:</p><ul><li>Felhasználónév</li><li>Szülő e-mail címe</li><li>Saját e-mail cím</li><li>Jelszó</li></ul><p>A regisztráció elküldését követően a megadott saját e-mail címre egy automatikus visszaigazoló e-mail érkezik a regisztrációs igény rögzítéséről. Ezzel egyidejűleg a szülő e-mail címére is kiküldésre kerül egy megerősítő e-mail. A szülőnek ebben az e-mailben kell beleegyeznie, hogy kiskorú gyermeke részt vehet a játékban. A szülői beleegyező e-mail beérkezését követően élesedik gyermek regisztrációja.&nbsp; A szülő megerősítő e-mailje nélkül a regisztráció nem fejeződik be, és a játékban való részvétel nem lehetséges.</p><h3><strong>6.2 Osztályregisztráció</strong></h3><p>Osztályokat csak a 18. életévét betöltött, nagykorú személy (pl. pedagógus) regisztrálhat (továbbiakban Kontakt személy). Osztályregisztráció során az alábbi adatok megadása szükséges:</p><ul><li>Csapatnév (felhasználónév)</li><li>Iskola neve</li><li>Évfolyam és osztály</li><li>Kontakt személy e-mail címe</li><li>Jelszó</li></ul><h2><strong>7. A játékra való felkészülés</strong></h2><p>A játékot a fenntarthatóság témakörében érintett társszervezetekkel együttműködésben hirdetjük meg. Az eredményes felkészüléshez a Szervező és a társszervezetek weboldalait ajánljuk:</p><ul><li><a href="https://www2.gysev.hu/ugyfelszolgalat/zold-kozlekedes">https://www2.gysev.hu/ugyfelszolgalat/zold-kozlekedes</a></li><li><a href="https://alpokaljafertotaj.hu/">https://alpokaljafertotaj.hu/</a></li><li><a href="https://orseginemzetipark.hu/">https://orseginemzetipark.hu/</a></li><li><a href="https://bringazzsopron.hu/">https://bringazzsopron.hu/</a></li><li><a href="https://www2.gysev.hu/szabalyzatok/adatvedelmi-iranyelvek">https://www2.gysev.hu/szabalyzatok/adatvedelmi-iranyelvek</a></li></ul><h2><strong>8. Játékszabályok</strong></h2><h3><strong>8.1 Kategóriák kezelése</strong></h3><p>A játékban két fő kategóriában lehet részt venni: az egyéni kategóriában és az iskolai osztály kategóriában. A résztvevők tehát egyénileg vagy csapatként indulhatnak.<br>Az egyéni és osztály eredmények nem keverednek, a szervező a két kategóriát teljesen elkülönítve kezeli, valamint a kiértékelés kategóriánként történik.</p><h3><strong>8.2 Pontszámítás és időzítés</strong></h3><p>Adott témához tartozó kvízkérdések megválaszolása sorrendben történik, a kérdések között nincs lehetőség visszalépésre vagy kihagyásra; a felhasználók csak akkor léphetnek tovább a következő kérdésre, ha az aktuális kérdést megválaszolták.</p><p>Minden kérdés helyes megválaszolásáért pont jár, a kérdéssor végén pedig megjelenik az elért eredmény százalékos formában.</p><p>A kvíz kitöltését egy időmérő is kíséri, amely rögzíti a feladatsor megoldásra fordított időt. Egy kérdéssor kitöltésére legfeljebb 120 perc áll rendelkezésre. Amennyiben a megadott időkeret lejár, a kvíz automatikusan lezárul, és a befejezetlen kitöltés érvénytelennek minősül. Abban az esetben, ha pontazonosság alakul ki, a teljesítéshez szükséges idő határozza meg a rangsorolás sorrendjét.</p><h3><strong>8.3 Rangsorolás és nyeremények</strong></h3><h4><strong>8.3.1 Fordulónkénti rangsorolás, díjazás</strong></h4><p>A Szervező a kvízjáték egyes fordulóinak eredményeit a honlapon közzéteszi.</p><p>A Szervező az adott forduló legmagasabb pontszámát elérő (pontegyezőség esetén a legalacsonyabb kitöltési idővel rendelkező) egyéni felhasználóját, illetve osztályát jutalmazza.&nbsp;</p><h3><strong>8.3.2 Összesített rangsorolás, díjazás</strong></h3><p>A Szervező az eredményeket mindkét kategória esetén az 5 forduló után, kumulált pontszám alapján rangsorolja, és a játéksorozat végén az 5 online forduló valamennyi feladatsorát kitöltő résztvevője közül a három legmagasabb pontszámot elérő játékost/osztályt (pontegyezőség esetén a kumulált lealacsonyabb kitöltési idővel rendelkező játékost/osztályt) díjazza.&nbsp; &nbsp;</p><p><a name="_Hlk181783924">A kvízek eredményeit a játékosok minden forduló után láthatják, így követhetik saját állásukat a rangsorban.&nbsp;</a></p><p>Az összesített rangsorolásban kizárólag azok a felhasználók vehetnek részt, akik mind az 5 forduló kvízfeladatát megoldották, beküldték.</p><p>A nyertes egyéni játékosok és osztályok értékes nyereményben részesülnek, amelyek kategóriánként külön kerülnek kiosztásra. A nyeremények készpénzre nem válthatók, másra át nem ruházhatók.</p><h2><strong>9. A nyeremények átvételére vonatkozó szabályok</strong></h2><p>A nyertest a Szervező a regisztráció során megadott saját e-mail címén keresztül értesíti, melyben egy egyedileg generált voucher-t küld számára. A nyeremény átvétele kizárólag személyesen lehetséges, amely során a nyertes a számára megküldött voucher bemutatásával, valamint fényképes igazolványával azonosítja magát.</p><p>A nyeremények átvételének kizárólagos helye: H-9400, Sopron, Mátyás király u. 19. A nyeremények átvételér munkanapokon, 08:00-16:00 időszakban van lehetőség, előre egyeztetett időpontban.</p><p>A kvízek lezárását követő 5 munkanapon belül megtörténik a nyertesek kiértesítése. A nyeremény átvétele a kiértesítést követő 10 munkanapon belül, előre egyeztetett időpontban történik. Amennyiben a nyertes a kiértesítést követő 10 munkanapon belül nem jelentkezik és/vagy nem kíván élni az átvétel lehetőségével, úgy a pontszámok alapján felállított rangsorban soron követő személy vagy osztály kerül kiértesítésre.</p><p>Amennyiben a nyertes felhasználó nevével és címével egynél több regisztráció történt (akár elgépeléssel), az azonnali kizárást von maga után, és a rangsorban soron következő játékos vagy osztály kerül kiértesítésre.</p><h2><strong>10. Egyéb rendelkezések</strong></h2><p>A játék tisztaságának biztosítása és a felmerülő kérdések kezelése a GYSEV Zrt. szolgáltatásfejlesztés, értékesítés és marketing szakterületének illetékességi körébe tartozik.</p><p>A Játékos a jelen Szabályzattal, illetve annak értelmezésével kapcsolatos bármely kérdésben a Szervező döntését fogadja el irányadónak.</p><p>A Játssz ÖKOsan játékra regisztrált egyéni résztvevők és iskolai osztályok, valamint a regisztráció során megadott e-mail címek valódisága a játékosok felelőssége, az ebből fakadó problémákért Szervezőt nem terheli semmilyen felelősség.&nbsp;A Szervező nem vállal felelősséget a Játékost ért olyan károkért, kellemetlenségekért, amelyek abból adódtak, hogy a Játékos nem a kellő körültekintéssel járt el, valótlan, pontatlan adatokat adott meg, vagy a megadott adatok alapján nem volt elérhető.</p><p>A játékkal kapcsolatos kérdéseket a Szervező az&nbsp;<a href="mailto:egyuttzoldebb@gysev.hu">egyuttzoldebb@gysev.hu</a>&nbsp;e-mail címen fogadja, és 5 munkanapon belül megválaszolja.</p><p>A Szervező kizárja felelősségét a honlap és a Játssz ÖKOsan! kvízfelületének rajta kívül álló okokból történő meghiúsulásáért, illetve meghibásodásáért, ugyanakkor haladéktalanul megtesz minden szükséges intézkedést annak érdekében, hogy a hiba okát mielőbb feltárja, illetve megszüntesse.</p><p>A Szervező kizárja felelősségét minden, a honlap szerverét ért külső támadások esetére, valamint kizár minden kártalanítási, kártérítési igényt a játék során, a játék esetleges hibáiból, hiányosságaiból, hibás működéséből eredő vagy ahhoz kapcsolódó költségekért, károkért, veszteségekért.</p><p>A Szervező nem tartozik felelősséggel az informatikai eszközök rendelkezésre állásáért és működéséért, illetve harmadik személyek tevékenységéért.</p><p>A Szervező nem tartozik felelősséggel az online felületek helytelen működéséért, amely tőle független okra vezethető vissza, így különösképpen: az online felületet működtető kiszolgáló hibája vagy elérhetetlensége, az internet-hálózathoz való csatlakozás hiánya, a gerinchálózat működési zavarai, az internetes felülethez, vagy annak egy részéhez történő csatlakozás sikertelensége.</p><p>Jelen szabályzat bárminemű megsértése – akár a nyeremény átvételét követően is – a játékból való kizárás következményét és esetleges jogi lépések megtételét vonja maga után. A szabályzat megszegésével a Szervezőnek okozott kárért a versenyző teljes körű felelősséget vállal.</p><p>A Szervező fenntartja magának a jogot arra, hogy amennyiben valamely egyéni játékos vagy osztály részéről bármilyen (pl. számítógépes) manipulációt, illetve a játék szellemiségével bármilyen módon összeférhetetlen vagy azt sértő magatartást tapasztal, vagy ennek megalapozott gyanúja felmerül, úgy a résztvevőt azonnali hatállyal kizárja a játékból. A Szervező döntése a játékból való kizárás kérdésében végleges és nem vitatható.</p><p>A nyertes egyéni játékos vagy osztály tudomásul veszi és elfogadja, hogy a szervező a nevet, a nyeremény átadásáról készült fényképfelvételt, valamint a nyerés tényét – a&nbsp;GYSEV Zrt. „Adatkezelési tájékoztató - GYSEV érdekében készített kép-, videó- és hangfelvétel adatkezeléséről” című dokumentumában foglaltak&nbsp;szerint (Elérhető:&nbsp;<a href="https://www2.gysev.hu/sites/default/files/media/documents/adatkezelesitajekoztato_-_gysev_erdekeben_keszitett_kep-_video-_es_hangfelv._adatkezeleserol.pdf">adatkezelesitajekoztato_-_gysev_erdekeben_keszitett_kep-_video-_es_hangfelv._adatkezeleserol.pdf</a>) – közzé teheti a weboldalán.</p><p>A Szervező a résztvevők adatait kizárólag a játék időtartama alatt, a játék sikeres lebonyolításának céljából használja fel. A játék lezárultát követően azokat 5 évig megőrzi, annak lejártával pedig visszaállíthatatlan módon automatikusan törli a rendszerből. A játék végét követően bármilyen jellegű reklamációra 30 napig van lehetőség. Fontos, hogy a játék során az együttműködő partnerek által felajánlott nyereményekre vonatkozó reklamációkat az érintett partnernél kell benyújtani. A nyereményekkel kapcsolatos kérdések vagy problémák esetén a Szervező nem vállal felelősséget, ezek ügyintézése a nyereményt biztosító partner illetékességi körébe tartozik.</p><p>A Szervező fenntartja magának a jogot jelen szabályzat módosítására, illetve kiegészítésére. A módosításokról a versenyzők a honlapon értesülhetnek,&nbsp;a módosítások csak a közzétételt követően hatályosak.</p><p>A Játékszabályban nem szabályozott kérdésekben a Polgári Törvénykönyvről szóló 2013. évi V. törvény az Általános Adatvédelmi Rendelet (GDPR) és az információs önrendelkezési jogról és az információszabadságról szóló 2011. évi CXII. törvény vonatkozó §-ai irányadók.</p><p>Sopron, 2024. december 12.</p>