<p>Vas megye délnyugati sarkában találjuk ezt az erdőkkel, ligetekkel szabdalt gyönyörű tájat, ahová a honfoglaló magyarok a nyugati kapu védelmére őrállókat telepítettek. Innen a táj neve: Őrség.<br>Az egyetlen olyan tájegysége hazánknak, ahol a lakosság a honfoglalás óta folyamatosan egyhelyben él. Sőt az egykori királyi kiváltságlevelekben feltüntetett őrálló nemesek családnevei ma is azonosak az ezer évvel ezelőtt írottakkal. Méltán nevezzük e tájat az ország egyik legősibb magyar vidékének.<br>Az Őrségi Nemzeti Parkot 2002. március 1-jén hozták létre hazánk tizedik nemzeti parkjaként. 44 település tartozik hozzá, 43 933 ha kiterjedésben. A nemzeti park az Őrség és a Vendvidék egészét, a Vasi Hegyhát, a Kerka-vidék és a Rába-völgy kapcsolódó részét foglalja magába. Ez a táj hazánk legnyugatibb vidéke, ahol a dombok és patakok vájta völgyek, lomb-és fenyőerdők, üde zöld kaszálók, jégkorszaki maradványnövényeket őrző láprétek, kristálytiszta vizű források és patakok, csend és friss levegő, változatlan formában megőrzött népi hagyományok és szokások, az önellátó parasztgazdálkodás hagyományai és termékei vonzzák az ide látogatókat. Éghajlata nedves szubalpin jellegű, az éves csapadékmennyiség 700-950 mm között van, emiatt forrásokban, vízfolyásokban gazdag terület. A patakok felduzzasztásával turisztikai szempontból is jelentős mesterséges tavakat hoztak létre.<br>Legjelentősebb folyója a Zala (Szala), ami Szalafőtől északra ered és középen szeli át az Őrséget.<br>Az Őrség népi építészeti és kultúrtörténeti emlékekben gazdag. A falvak településszerkezete egyedi képet mutat, úgynevezett szeres települések. A szerek a dombtetőkre épült szétszórt házcsoportok, melyek a honfoglalás utáni faluformát őrzik. Legismertebb lakóháztípusai a füstöskonyhás házak, ill. az ún. „kerítettházak”. Ezeknek az épületformáknak egyik jellegzetes együttese Szalafőn, az Őrségi Népi Műemlékegyüttesben eredeti helyén és környezetében tekinthető meg. A Vendvidékre az ún. szórvány településszerkezet jellemző. Szép példái Kétvölgy, Orfalu, Apátistvánfalva. A népi építészet jellegzetes elemei a „szoknyás” fa haranglábak (Pankasz, Gödörháza, Kercaszomor).<br>A történelmi Őrségben a kővárak építése nem volt jellemző, ezek szerepét a részben ma is látható, alapjaiban Árpádkori, erődszerű templomok vették át (Őriszentpéter, Velemér).<br>A természeti értékekben gazdag őrségi és vendvidéki tájat az itt élők alakították mai képére. Ezt azonban nem a természet ellenére, hanem azzal harmóniában, értékeinek gazdagításával tették.<br>Az Őrségi Nemzeti Park címerében a siketfajd (Tetrao urogallus) és a henye boroszlán (Daphne cneorum ssp. arbusculoides) látható.<br>Az Igazgatóság fennhatósága alá két tájvédelmi körzet tartozik, a Kszegi Tájvédelmi Körzet és a Sághegyi Tájvédelmi Körzet.&nbsp;</p><p>Az Őrségbe ellátogató vendégek számos kikapcsolódás közül választhatnak.<br>Aki először érkezik az Őrségbe, érdemes a Natura 2000 Látogatóközpont megtekintésével kezdeni a programot, ahol az őrségi élőhelyekkel ismerkedhetünk meg, és az ott található tourinform irodában bővebb információkkal gazdagodhatunk szabadidőnk minőségi eltöltéséhez kapcsolódóan.<br>Kihagyhatatlan program az Őrségi Népi Műemlékegyüttes megtekintése, mely a legnépszerűbb látogatóhely az Őrség területén. Megismerkedhetünk a korábban itt élő emberek életével, valamint a skanzen területén számos kiállítást is megtekinthetünk. Gyermekek számára játszópajta és játszóház biztosítja a szórakozási lehetőséget.<br>A Műemlékegyüttestől 2-300 méterre európai bölényeket és przsevalskij lovakat figyelhetünk meg.<br>A szőcei Lápok Háza Látogatóközpontunkban az Őrségben gyakran előforduló lápokat ismerhetjük meg, majd egy rövid gyalogtúra keretében magán a tőzegmohás lápréten is végig sétálhatunk.<br>Legújabb bemutatóhelyünk a Vízi Vándor Természetvédelmi Látogatóközpont, ahol a Rába élővilágába nyerhetünk betekintést, de előre bejelentkezve akár raftozhatunk is a folyón.<br>Az aktív kikapcsolódást számos tanösvény segíti, közel 20 kitáblázott, rövidebb- hosszabb túraútvonal áll az érdeklődők rendelkezésére. Ezek segítségével ismerkedhetünk az élővilággal, népi építészettel.<br>Az őrségi településeken számos egyéb látnivalóval találkozhatunk, melyeket szintén érdemes felkeresnünk. Árpádkori templomokat Őriszentpéteren, Nagyrákoson és Veleméren; haranglábakat például Pankaszon, Gödörházán, Orfaluban; tájházakat Nagyrákoson és Magyarszombatfán. A gerencsérek földjén a fazekassággal ismerkedhetünk meg. Akinek fürdeni van kedve, három tavat is felkereshet: a máriaújfalusi Hársas-tavat, a hegyhátszentjakabi Vadása-tavat, és a zalalövői Borostyán-tavat.<br>Termelői piacokon helyi gazdálkodóktól, kézművesektől vásárolhatunk.&nbsp;</p>